ΑΠΌΦΑΣΗ 2006/670/ΚΕΠΠΑ ΤΟΥ ΣΥΜΒΟΥΛΊΟΥ της 5ης Οκτωβρίου 2006 σχετικά με το διορισμό νέου Ειδικού Εντεταλμένου της Ευρωπαϊκής Ένωσης για την Κεντρική Ασία ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 18 παράγραφος 5 σε συνδυασμό με το άρθρο 23 παράγραφος 2, Εκτιμώντας τα ακόλουθα: (1) Στις 28 Ιουλίου 2005, το Συμβούλιο υιοθέτησε την κοινή δράση 2005/588/ΚΕΠΠΑ (1), με την οποία διορίζεται Ειδικός Εντεταλμένος της Ευρωπαϊκής Ένωσης για την Κεντρική Ασία ο κ. Ján KUBIŠ η εντολή του οποίου παρατάθηκε έως τις 28 Φεβρουαρίου 2007. (2) Με την από 4ης Ιουλίου 2006 επιστολή του, ο κ. KUBIŠ υπέβαλε την παραίτησή του, η οποία προβλέπεται για τις 5 Ιουλίου 2006. Ως εκ τούτου, πρέπει να διοριστεί νέος ΕΕΕΕ για το υπόλοιπο διάστημα της θητείας. (3) Ο Γενικός Γραμματέας/Ύπατος Εκπρόσωπος (ΓΓ/ΥΕ) συνέστησε να διοριστεί ο κ. Pierre MOREL ως νέος Ειδικός Εντεταλμένος της ΕΕ για την Κεντρική Ασία, ΑΠΟΦΑΣΙΖΕΙ: Άρθρο 1 Ο κ. Pierre MOREL διορίζεται νέος Ειδικός Εντεταλμένος της Ευρωπαϊκής Ένωσης για την Κεντρική Ασία. Θα ασκεί τα καθήκοντά του σύμφωνα με την εντολή που περιέχεται στην Κοινή Δράση 2005/588/ΚΕΠΠΑ και τις επιμέρους ρυθμίσεις που περιλαμβάνονται σ’ αυτήν. Άρθρο 2 Η παρούσα απόφαση αρχίζει να ισχύει την ημέρα της υιοθέτησής της. Ισχύει έως τις 28 Φεβρουαρίου 2007. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Λουξεμβούργο, 5 Οκτωβρίου 2006.

[Source: multi_eurlex | Tokens: 1347]